|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2024.gada 26.septembrī** |  **Nr. GND/2024/541** |
|  |  **(protokols Nr.17; 17.p.)** |

**Par nekustamā īpašuma Stradu pagastā ar nosaukumu “Jaunvaivari” atsavināšanu**

Izskatīts **Gulbenes novada Stradu pagasta pārvaldes**, reģistrācijas Nr.40900015569, juridiskā adrese: Brīvības iela 8, Gulbene, Gulbenes novads, LV – 4401, 2024.gada 13.marta iesniegums Nr. SR/4.2/24/9 (dokumentu vadības sistēmā reģistrēts ar Nr. GND/5.13.2/24/558-G), ar lūgumu grozīt nekustamā īpašuma “Vecvaivari”, Stradu pagasts, Gulbenes novads, kadastra numurs 5090 001 0003 sastāvu, atdalot no tā zemes vienību ar kadastra apzīmējumu 50900010094 ar platību 0,5 ha (pirms kadastrālās uzmērīšanas). Iesniegumā norādīts, ka pārvalde ir veikusi zemes vienības ar kadastra apzīmējumu 50900010094 izvērtēšanu un secinājusi, ka iepriekš minētās zemes vienības lietošanas mērķis ir zeme, uz kuras galvenā saimnieciskā darbība ir lauksaimniecība, liela daļa zemes vienības ir aizaugusi ar krūmiem un to nav saimnieciski izdevīgi uzturēt kā lauksaimniecībā izmantojamo zemi. Atsaucoties uz iepriekš minēto, pārvalde norāda, ka zemes vienība netiks izmantota pašvaldības autonomo funkciju veikšanai un lūdz nodot to atsavināšanai.

Gulbenes novada pašvaldības dome 2024.gada 25.aprīlī pieņēma lēmumu Nr. GND/2024/174 “Par Stradu pagasta nekustamā īpašuma “Vecvaivari” sastāva grozīšanu un jauna nekustamā īpašuma nosaukuma piešķiršanu” (protokols Nr. 10; 6.p.), ar kuru nolēma piešķirt nosaukumu “Jaunvaivari” nekustamajam īpašumam, kas tiks izveidots, atdalot zemes vienību ar kadastra apzīmējumu 50900010094 ar platību 0,5 ha, no nekustamā īpašuma ar nosaukumu “Vecvaivari”, Stradu pagasts, Gulbenes novads, kadastra numurs 5090 001 0003.

Gulbenes novada pašvaldības īpašuma tiesības uz nekustamo īpašumu “Jaunvaivari”, Stradu pagasts, Gulbenes novads, kadastra numurs 5090 001 0188, kas sastāv no zemes vienības ar kadastra apzīmējumu 50900010094 ar platību 0,46 ha (pēc kadastrālās uzmērīšanas), 2024.gada 9.septembrī ar Vidzemes rajona tiesas lēmumu ir reģistrētas Stradu pagasta zemesgrāmatas nodalījumā Nr. 100000904476.

Pašvaldību likuma 10.panta pirmās daļas 16.punktā noteikts, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu.

Saskaņā ar Publiskas personas mantas atsavināšanas likuma 3.panta otro daļu publisku personu mantas atsavināšanas pamatveids ir mantas pārdošana izsolē. Citus mantas atsavināšanas veidus var izmantot tikai šajā likumā paredzētajos gadījumos. Šā likuma 5.panta pirmā daļa cita starpā nosaka, ka atļauju atsavināt atvasinātu publisku personu nekustamo īpašumu dod attiecīgās atvasinātās publiskās personas lēmējinstitūcija, savukārt šā panta piektā daļa nosaka, ka lēmumā par nekustamā īpašuma atsavināšanu tiek noteikts arī atsavināšanas veids un, ja nepieciešams, nekustamā īpašuma turpmākās izmantošanas nosacījumi un atsavināšanas tiesību aprobežojumi. Saskaņā ar šā likuma 8.panta otro daļu atsavināšanai paredzētā atvasinātas publiskas personas nekustamā īpašuma novērtēšanu organizē attiecīgās atvasinātās publiskās personas lēmējinstitūcijas noteiktajā kārtībā, savukārt šā panta sestā daļa nosaka, ka mantas novērtēšanas komisija novērtēšanai pieaicina vienu vai vairākus sertificētus vērtētājus.

Pamatojoties uz Pašvaldību likuma 10.panta pirmās daļas 16.punktu, Publiskas personas mantas atsavināšanas likuma 3.panta otro daļu, 5.panta pirmo un piekto daļu, 8.panta otro un sesto daļu, un ņemot vērā Attīstības un tautsaimniecības komitejas ieteikumu un Finanšu komitejas ieteikumu, atklāti balsojot: ar 15 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Lāsma Gabdulļina, Mudīte Motivāne, Normunds Audzišs, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. NODOT atsavināšanai Gulbenes novada pašvaldībai piederošo nekustamo īpašumu “Jaunvaivari”, Stradu pagasts, Gulbenes novads, kadastra numurs 5090 001 0188, kas sastāv no zemes vienības ar kadastra apzīmējumu 50900010094 ar platību 0,46 ha, atklātā mutiskā izsolē ar augšupejošu soli.

2. UZDOT Gulbenes novada pašvaldības īpašuma novērtēšanas un izsoļu komisijai organizēt šā lēmuma 1.punktā minētā nekustamā īpašuma novērtēšanu, pieaicinot sertificētu vērtētāju, un nosacītās cenas noteikšanu un iesniegt to apstiprināšanai Gulbenes novada pašvaldības domes sēdē.

3. Par izpildi atbildīga Gulbenes novada pašvaldības īpašuma novērtēšanas un izsoļu komisija.

4. Lēmuma izpildes kontroli veikt Gulbenes novada pašvaldības izpilddirektorei.

Gulbenes novada pašvaldības domes priekšsēdētājs A. Caunītis